Anderson hou nuwe snelboulrekord | Netwerk24
Anderson hou nuwe snelboulrekord
11 September 2018 20:30
James Anderson vier sy 564ste paaltjie in toetskrieket – 'n nuwe rekord vir 'n snelbouler – nadat hy Indië se Mohammed Shami uitgeboul het. Foto: Getty Images
Engeland se James Anderson is die nuwe houer van die rekord van die meeste toetspaaltjies deur 'n snelbouler nadat hy Dinsdag Indië se Mohammed Shami uitgeboul het op dag 5 van die vyfde toets in die Oval, in Londen.
Met die val van Shami se paaltjie het Indië ook 'n manmoedige stryd om oorlewing verloor. Lokesh Rahul (149) en Rishabh Pant (114) het wal gegooi, maar met die res van Indië se kolwers het dit beroerd gegaan en hulle is in hul tweede beurt vir 345 uitgeboul. Engeland het met 118 lopies gewen nadat hy vir Indië vroeër 'n teiken van 464 gestel het.
Shami was Anderson se 564ste paaltjie, wat beteken het dat die Engelse naatbouler die Australiër Glenn McGrath verbygesteek het.
Die skare het vir Anderson 'n staande toejuiging gegee nadat hy Shami se middelpen ontwortel het.
Anderson (36) is vierde op die lys van boulers wat die meeste paaltjies in die geskiedenis geneem het. Die draaibalboulers Muttiah Muralitharan (800), Shane Warne (708) en Anil Kumble (619) is nog ver voor hom. – Reuters